《送黄秀实著作赴单父任》
宋代·廖刚

忆昔负笈游虞庠，三千缝掖纷袍霜。英姿锐气磨干将，凌云薄汉争翱翔。

君时捧书自闽乡，贾生十八惊洛阳。南宫我适同广场，邂逅愚智俱忘羊。

低回十载灯烛光，纤鳞壁水追洋洋。怜君兄弟双凤皇，邓林秀出凡楩樟。

才名籍籍日以香，谁者不识江夏黄。登籍还许联龙章，米糠初未精簸扬。

须臾绿骥驰康庄，瑶池下泽殊行藏。西清椽笔金玉相，扬鞭缓佩鹓鹭行。

丘明迁固与颉颃，汗流晔寿走且僵。文奎忽度南斗傍，江湖洗耳听鸣榔。

相逢一笑百念亡，玉自辉洁兰仍芳。元经寂寞谁问杨，逃空我幸论肺肠。

蛟龙蟠蜇岂可常，赐环长恐成参商。春风三月莺燕忙，桥飞柳絮随风狂。

修补冉冉将征艎，别离安得情无伤。如君知音满庙堂，尘沙肯使埋圭璋。

鹏程九万讵易量，从今拭目看腾骧。我惭百事无一长，独有疏懒胜嵇康。

功名老大空激昂，那能俯仰巡门墙。艰难辛苦亦备尝，濯缨早晚寻沧浪。

与君后会何渺茫，江鱼塞雁无相忘。

作者简介：廖刚（1070-1143）,字用中，号高峰居士，北宋顺昌谟武人。少时从学理学家杨时，成就了廖刚“道南高弟，绍兴名臣”的美名。廖刚一生亲历两朝荣辱兴衰，历任刑部侍郎、御史中丞、工部尚书。他持身立朝，忧国爱民，对外力主抗敌御侮、对内全力慰抚百姓；他刚正不阿，忠直抗言，令蔡京、秦桧等奸邪沮气。廖刚的精神和品格名重于天下，名扬于千古，为世代所赞颂。